“Ular tagliklarda 12 soat uzluksiz ishlashga majbur”. Rossiyalik shifokor koronavirusni davolayotganlarning og‘ir sharoitlari haqida

Koronavirus bilan kasallangan odamlarni davolaydigan shifokorlar qiyin sharoitlarda ishlashga majbur bo‘lmoqda. Bu haqda “NSN” (Milliy axborot xizmati) bilan suhbatda professor, Rossiyada xizmat ko‘rsatgan shifokor Aleksandr Karabinenko ma’lum qilgan.

Mutaxassisning so‘zlariga ko‘ra, uning o‘zi yoshi katta (78 yosh) bo‘lgani uchun bemorlarni davolashda ishtirok etmayapti, ammo hamkasblari bilan gaplashib turadi.
“Ularning mehnat sharoitlari ham juda og‘ir, chunki tagliklarda kuniga 12 soat uzluksiz ishlashga to‘g‘ri keladi. Yeb-ichish ham yo‘q. Bu juda mashaqqatli ish”, — degan Karabinenko va buning uchun shifokorlarga munosib haq to‘lash kerakligini aytgan.
 Sankt-Peterburgda koronavirusga chalingan tibbiyot xodimlariga 4000 dollardan beriladi
Ushbu noqulayliklar himoya kiyimlaridan foydalanish zarurati bilan bog‘liq. Shifokorlarga butun smena davomida ish kiyimlarini yechmaslik tavsiya etiladi.
Shuningdek, Aleksandr Karabinenko koronavirus infeksiyasi tarqalishiga qarshi kurash choralarini to‘g‘ri deb hisoblaydi. “Odamlarni infeksiyaning tarqalishidan cheklash lozim”, — degan shifokor.
 JSST vakili koronavirus bilan bog‘liq cheklovlarni vaqtli olib tashlamaslikka chaqirdi
So‘nggi ma’lumotlarga ko‘ra, ayni paytda dunyo bo‘yicha kasallanganlarning umumiy soni 2 million 494 ming kishidan oshib ketdi, 171 249 kishi vafot etdi, 658 mingdan ortiq bemor tuzaldi.